મંદિર અને મૂર્તિ:- બલ્લાલેશ્વર ગણેશજીનું મૂળ મંદિર લાકડાનું બનેલું હતું પરંતુ આ મંદિરનો સમયાંતરે જીર્ણોધ્ધાર કરાયો ત્યારે લાકડાને બદલે પથ્થરોનો ઉપયોગ થયો હતો. જ્યારે આ મંદિર બની રહ્યું હતું ત્યારે આ મંદિરની પાસે બે સરોવરનું પણ નિર્માણ કરાયું. આ બંને સરોવરનું જલ શ્રી ગણેશના પૂજન માટે ઉપયોગમાં લેવાય છે. પથ્થરોથી બનેલ આ મંદિરની સંરચના સંસ્કૃતના શ્રી અક્ષર સમાન છે. આ મંદિર પૂર્વાભિમુખમાં બનેલું છે. હિન્દુ પંચાંગ પ્રમાણે જ્યારે સૂર્ય દક્ષિણાયનમાં આવે ત્યારે સૂર્યોદયના સમયે સૂર્યનારાયણના પ્રથમ કિરણો ભગવાન બલ્લાલેશ્વર પર પડે છે. મંદિરની અંદર અને બહાર બે મંડપ બનેલા છે. શ્રી બલ્લાલેશ્વર પાસે બિરાજિત મૂષક મહારાજે પોતાના હસ્તમાં લાડુ ધારણ કરેલો છે. શ્રી બલ્લાલેશ્વરજીની મુખ્ય પ્રતીમા બ્રાહ્મણના રૂપે પાષાણ પર બિરાજિત થયેલી છે. શ્રી બલ્લાલેશ્વરજીના નેત્રોને હીરાથી જડિત કરાયા છે. શ્રી બલ્લાલેશ્વરજીની બંને બાજુએ સિધ્ધી અને બુધ્ધિ બિરાજી રહેલ છે.